ОТЧЕТЕН ДОКЛАД

ЗА ДЕЙНОСТТА НА НАРОДНО ЧИТАЛИЩЕ ‚, ПРОБУДА 1929‘‘ С. ИЗВОР ОБЩ. БУРГАС

 ПРЕЗ 2020 ГОДИНА

 Народно читалище ,, Пробуда 1929“ с. Извор е основано през месец октомври 1929 година и е самоуправляващо се културно – просветно сдружение на жителите на село Извор. То е юридическо лице с нестопанска цел за обществено-полезна дейност. Вписано е в регистъра на народните читалища под № 437 от 31. 01. 2014 г. в Министерството на Културата. Целите на читалището са свързани с развитие и обогатяване на културния живот и образователната дейност на населението на с Извор, да запази обичаите, традициите и родовата памет на българския народ и местното население, да осигурява достъп до информация. За постигане на целите си читалището урежда и поддържа библиотека, читалня, фейсбук страница. Подредена е етнографска сбирка и се осъществява краеведска дейност.

 Основна част от дейността на читалището е

 Библиотечната дейност: През 2020 г. са регистрирани 60 броя читалищни члена с платен членски внос. Потребителите на библиотечни документи са 160 броя, които за отчетния период са заели 1224 броя книги. През годината библиотеката има 453 посещения, а 260 души са посетили организираните културни, образователни и други събития. Библиотечният фонд към 31. 12. 2020 г. наброява 7 768 библиотечни единици. Подреден е систематично-азбучно по авторска фамилия. Разделен е на раздели: отраслов, детски, българска и чужда художествена литература, краеведска, фантастична литература. През изтеклата година на библиотеката са подарени 274 книги, а Валя Начкова Евтимова дари 16 броя настолни игри, което увеличи посещаемостта на деца в читалището. Голяма благодарност изказваме на нашите дарители на книги: Димитринка Цвяткова, Елена Михалева, Величка Сотирова, Станка Борсукова, Мария Карадимова, Янко Киров Евтимов. Колежката от читалището в гр. Малко Търново – г-жа Милена Дренчева, ни дари две книги, на които съответно е автор и редактор. Активни читатели са предимно възрастни хора и деца. Учениците и младежите си набавят материалите и художествената литература по интернет и посещават читалнята за да играят тихи игри, тенис на маса, джаги. Сред активните читатели са Радка Евтимова, Иван Петков, Иринка Русева, Керанка Георгиева, Маргарита Богданова, Никола Прокопов, Христо Атанасов.

 Организационна дейност: Читалище „ Пробуда 1929“ работи много добре с Регионалния експертен културно информационен център – „ Читалища“ гр. Бургас, с главни експерти Даниела Йотова и Велислава Биволарова. Винаги са готови да дадат насока и да помогнат. При необходимост имаме възможност да се допитваме и до заместник кмета по Култура, спорт и туризъм – г-жа Дияна Саватева. Разчитаме и на пълната подкрепа на кметство с. Извор в лицето на кмета г-н Владо Стоянов и на секретаря на кметството г-жа Стоянка Димитрова, която е и председател на читалищното настоятелство. При изготвянето на документи, свързани с библиотечната

 -2-

и читалищна дейност се ангажира заместник-председателя на настоятелството – г-жа Таня Рангелова. Във всички организирани от нас мероприятия се включват ученици, които живеят в селото, фолклорна група „Дъбравка“ с ръководител Донка Грудева и танцов клуб „Странджанско изворче“. Неоценимо е сътрудничеството ни с пенсионерски клуб „Златна есен“ с председател г-жа Гинка Чолакова и тракийски клуб „Димитър Халачев“ с председател г-н Иван Петков. Имаме подкрепата на жителите на Извор, които освен книги и игри дариха и мебели, за да улеснят работата в читалището. В дарените от Жельо Айрянов, Жулиян Стоянов и Янко Евтимов, подредихме дарените книги, които не се събраха на наличните стелажи, а в гардероба прибрахме ямурлуците и други дрехи и обувки, които се ползват в работата на читалището. Донка и Иван Вълкови подариха диван и табуретки, които дадоха възможност повече посетители да ползват читалнята, тъй като в читалището има дефицит на столове и маси.

 По решение на читалищното настоятелство с парите от рентата за 2019/2020 година, за нуждите на читалището закупихме лаптоп, мултифункционално устройство с принтер, копир и скенер, ново бюро, извършихме В и К ремонти, инсталиран е интернет и платихме такса за цяла година. От 01. 09. 2020г. за читалищен секретар съм назначена аз – Екатерина Георгакиева Стоянова от село Извор. Съвместно с настоятелството ще се опитаме да подменим стелажите, на които е разположен книжния фонд с нови, защото настоящите са остарели, разпадат се плоскостите от които са направени и са опасни за посетителите.

 Краеведска дейност: Полагаме усилия да съхраним информация за будните хора с корени от Извор, постигнали успехи в своята област на изява, затова започнахме да събираме материали и снимки на изявени изворци. Моля, който разполага с информация за свои близки или сам е постигнал успехи в спорта или на друго поприще, да я предостави на читалището. Най-много успехи имаме в борбата, която е традиция за Извор, но имаме и многократен победител в международни турнири по латиноамерикански танци с актив от спечелени над 140 медала и над 150 купи. Имаме победител в самбото, поети, художници и други таланти. Събираме и информация за живота на хората живели и живеещи по настоящем в село Извор. Желателно е, който иска да бъде включен рода му в книгата, да донесе в читалището информацията, за да приключим с първия етап, който продължава вече 11 години. Секретар-библиотекаря г-жа Василка Борсукова води дневник с историята на читалището, който ще продължа да водя и аз.

 Културно-масова дейност: Въпреки многото месеци от 2020 година, в които бяхме принудени от COVID 19 да ограничим контактите си, секретар-библиотекаря г-жа Василка Борсукова успя да организира и реализира доста дейности от културния план на читалището. На 21. 01. 2020 г. бе спазена традицията и с голямо тържество в ресторанта се отпразнува Денят на родилната помощ – Бабин ден. На тържеството организирано от читалището, дойдоха млади и стари жени от цялото село да почетат празника. Акушерката бе посрещната с подарък осигурен от читалището, след което млади майки и поляха да се измие според обичая. Тържеството продължи с хора и танци.

 На 19. 02. с рецитал отбелязахме 147-та годишнина от обесването на Апостола на свободата - Васил Левски.

 На 01. 03. Съчетахме двата празника: За Баба Марта се закичихме с ръчно изработени мартеници, а за Денят на самодееца се почерпихме с приготвени от самодейките лакомства.

 Националният празник 03. 03. – Освобождението от турско робство чествахме тържествено с рецитал изпълнен от учениците, подготвен от секретаря на читалището г-жа Василка Борсукова и с патриотични песни изпълнени от фолклорната ни група „Дъбравка“. Подредена бе изложба на плетиво с патриотични мотиви, изплетено от Иванка Вълчанова, Василка Борсукова и Сийка Градева.

 Осми март – Международният ден на жената бе отпразнуван в пенсионерския клуб с тържествен обяд, а за настроението на жените се погрижи диджей Радостин Лалов.

 След 13 март поради пандемията настъпи дълга пауза без културни събития. Не успяхме да реализираме мероприятията за Лазаров ден, Великден, събора на селото и други.

 На 22. 09. съвместно с тракийски клуб „Димитър Халачев“ и пенсионерски клуб „Златна есен“ в двора на читалището отпразнувахме Независимостта на България и отдадохме почит на участвалите и загиналите във войните на България изворци. Отново активни участници в програмата бяха група „Дъбравка“ с ръководител Донка Грудева и група ученици с рецитал.

 На 01. 10. поздравихме възрастните хора от селото на организираното от пенсионерския клуб тържество.

 В периода 8 – 13 октомври фолклорната ни група „Дъбравка“ и танцовия ни клуб „Странджанско изворче“ взеха участие във фестивала „Международни вечери на дружбата“ в град Кушадасъ Република Турция. Представиха се отлично.

 Нашето читалище, съвместно с читалището от град Малко Търново, организирахме посещение на природни и културно-исторически обекти в Северозападна България на 16 – 18 октомври. Посетихме пещерите Магурата и Леденика, Белоградчишката крепост и скали, Черепишки манастир, където Вазов е творил, град Видин, град Враца и други обекти в района.

 За Денят на будителите на 01. 11. Заедно с децата подготвихме рецитал и витрина, но поради заболяване на секретаря, рецитала не се състоя.

 140-та годишнина от рождението на Йордан Йовков отбелязахме с обсъждане на творчеството му.

 На 15. 11. членове на читалището участваха в поход в Изворското землище, организиран от „Зелена Странджа“ с ръководител Владимир Димитров.

 На 06. 12. с витрина за живота на Капитан Петко войвода отбелязахме 176-та годишнина от рождението му.

 За Бъдни вечер – 24. 12. – подготвихме коледарска група, която посети дворовете на голяма част от хората в село Извор. Коледари станаха : Йоан и Юлиян Дунчеви, Димитър Николов, Николай Маринчев, Михаил Михайлов, Тончо Петков, Георги Хулев, Тодор Димов, Тодор Данаилов, Иван Вълков и Алекс Левков.

 Надявам се през 2021 година да надвием корона вируса и да можем да изпълним новия календарен план.

 Нашето читалище е разположено на 175 кв.м. разгъната площ в добре осветена и просторна общинска сграда, но е на втория етаж и е трудно достъпно за хора със заболявания. Разполагаме с библиотека, читалня, зала за танци, стая за тихи игри. В коридора е разположена маса за тенис. В една от стаите е подредена етнографска сбирка. Нужни са средства за закупуване на врати, столове и маси за залата за тихи игри, за боядисване на стените и таваните на всички помещения. Трябва в дългосрочен план да се намери решение за изграждане на съоръжение, което ще улесни достъпа на трудно подвижните хора до втория етаж.

 Пожелавам здраве на всички читатели и членове на читалището!

Изготвил: Екатерина Георгакиева Стоянова

Председател: Стоянка Господинова Димитрова